CELEX: 
Language: bg
Date: 2021-12-17 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за допълване на Регламент (ЕС) № 600/2014 на Европейския парламент и на Съвета чрез определяне на критерии за дерогация от принципа, че надзорът върху одобрените механизми за публикуване и одобрените механизми за докладване се извършва от Европейския орган за ценни книжа и пазари

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Регламент (ЕС) 2019/2175, с който се изменя Регламент (ЕС) № 600/2014 („Регламентът за пазарите на финансови инструменти“, „РПФИ“), беше публикуван в Официален вестник на 27 декември 2019 г. Считано от 1 януари 2022 г., Регламентът предоставя на Европейския орган за ценни книжа и пазари (ЕОЦКП) преки правомощия за лицензиране и надзор на доставчиците на услуги за докладване на данни, с изключение на тези ОМД и ОМП, които — чрез дерогация от РПФИ поради своето ограничено значение за вътрешния пазар — подлежат на лицензиране и надзор от страна на компетентен орган на държава членка. Правомощието на Комисията за приемане на делегиран акт относно тази дерогоция е предвидено в член 2, параграф 3 от РПФИ. При изготвянето на делегирания акт Комисията взема предвид следното: доколко услугите се предоставят на инвестиционни посредници, лицензирани само в една държава членка, броя на докладите за търговия или сделките и/или дали ОМД или ОМП е част от група от участници на финансовите пазари, които осъществяват трансгранична дейност.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               На 18 юни 2020 г. Комисията поиска от ЕОЦКП становище (техническо становище) относно делегираните регламенти на Комисията, които да бъдат приети съгласно член 2, параграф 3 от РПФИ. На 23 март 2021 г. ЕОЦКП представи техническото си становище на Комисията.
            
            
               След задълбочен технически анализ и в рамките на техническото си становище ЕОЦКП проведе в периода 20 ноември 2020 г. — 4 януари 2021 г. обществена консултация относно техническите аспекти на предвижданите делегирани регламенти за дерогациите. ЕОЦКП получи пет отговора. Комисията опрости предложената от ЕОЦКП методология, така че вместо четири да се прилагат само два етапа. При опростената методология резултатите ще бъдат същите, както при предложената от ЕОЦКП. 
            
            
               На 19 юли 2021 г. Комисията проведе с експертната група към Европейския комитет по ценни книжа (ЕГЕКЦК) консултация по техническото становище на ЕОЦКП и съдържанието на настоящия делегиран акт. Някои членове на ЕГЕКЦК представиха коментари относно определянето на дерогации, които бяха взети предвид при изготвянето на проекта на делегирания акт.
            
            
               В съответствие с принципите, заложени в Междуинституционалното споразумение за по-добро законотворчество, проектът на делегирания акт беше публикуван на портала „По-добро регулиране“ за срок от четири седмици — от 29 юли до 27 август 2021 г., с оглед събиране на отзиви. Получената обратна информация беше подробно проучена, преди да се вземе решение да се пристъпи към приемането на делегирания акт. Получени бяха различни отзиви като някои респонденти поискаха дерогацията да се прилага за по-малко субекти, а други — за повече. Някои респонденти посочиха, че биха желали повече яснота преди 1 януари 2022 г. относно субектите, които ще попаднат под надзора на ЕОЦКП, и размера на таксите. Един респондент заяви, че критерият за включване в обхвата на надзора на ЕОЦКП, според който най-малко 70 % от инвестиционните посредници трябва да бъдат установени в държавата членка по произход, би могъл да ограничи обхвата до ДУДД с много малко клиенти, които представляват незначителен дял от общия пазар на ДУДД. Комисията отговори на това опасение, като намали процента на 50 %. 
            
            
               Не беше извършена оценка на въздействието, тъй като настоящият регламент до голяма степен следва мерките, предложени от ЕОЦКП в техническото му становище.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               В членове 1 и 2 от предложения регламент се съдържат разпоредбите за дерогация от надзора на ЕОЦКП, по-специално критериите за това дали услугите се предоставят на инвестиционни посредници, лицензирани в различни държави членки, и броят на докладите или сделките.
            
            
               В членове 3 и 4 от предложения регламент се съдържат заключителните разпоредби. В членовете се посочват преходните разпоредби и влизането в сила.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 17.12.2021 година
            
            
               за допълване на Регламент (ЕС) № 600/2014 на Европейския парламент и на Съвета чрез определяне на критерии за дерогация от принципа, че надзорът върху одобрените механизми за публикуване и одобрените механизми за докладване се извършва от Европейския орган за ценни книжа и пазари
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) № 600/2014 на Европейския парламент и на Съвета от 15 май 2014 г. относно пазарите на финансови инструменти и за изменение на Регламент (ЕС) № 648/2012
                  1
               , и по-специално член 2, параграф 3 от него,
            
         
         
            
               като има предвид, че:
            
            
               (1)Предвид трансграничното измерение на боравенето с данни, тяхното качество и необходимостта да се постигнат икономии от мащаба, както и за да се избегне неблагоприятното въздействие на евентуалните отклонения по отношение както на качеството на данните, така и на задачите на доставчиците на услуги за докладване на данни, с Регламент (ЕС) 2019/2175 на Европейския парламент и на Съвета
                  2
                правомощията за лицензиране и надзор по отношение на дейностите на доставчиците на услуги за докладване на данни (ДУДД) в Съюза бяха прехвърлени на Европейския орган за ценни книжа и пазари (ЕОЦКП). 
            
            
               (2)В същото време одобрените механизми за публикуване (ОМП) и одобрените механизми за докладване (ОМД) се ползват с дерогация по отношение на надзора на ЕОЦКП и вместо това, когато тяхната дейност е от ограничено значение за вътрешния пазар, остават в обхвата на националния надзор. 
            
            
               (3)На първо място определянето дали дейностите на ОМП или ОМД са от ограничено значение за вътрешния пазар следва да става въз основа на относителния брой клиенти, установени в държави членки, различни от държавата членка по произход на ОМП или ОМД. Ако услугите, предлагани от ОМП или ОМД, са до голяма степен трансгранични, дерогацията не следва да се прилага. Второ, значението за вътрешния пазар следва да се определя въз основа на дела на трансакциите, докладвани или публикувани от отделните ОМП или ОМД, от общия брой докладвани или публикувани сделки. Ако този дял надвишава определен минимален праг, не следва да се счита, че техните дейности са от ограничено значение за вътрешния пазар. Изчислението за ОМП следва да се основава на данните за прозрачността, предоставени на Системата за референтни данни за финансовите инструменти и на Системата за прозрачност на финансовите инструменти, а изчислението за ОМД — на докладите за сделките, представени на компетентните органи. 
            
            
               (4)Когато ОМП и ОМД или няколко ОМП или ОМД се управляват от един оператор, дерогация от надзора на ЕОЦКП е възможна само ако всички ОМП или ОМД отговарят на условията за дерогация.
            
            
               (5)За да се гарантира безпрепятственото функциониране на новата надзорна уредба за ДУДД, въведена с член 4 от Регламент 2019/2175, настоящият регламент следва да влезе в сила незабавно и да започне да се прилага по спешност, 
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1 
               Оценка на ОМП и ОМД 
            
            
               1.Одобрените механизми за публикуване (ОМП) и одобрените механизми за докладване (ОМП), чиито дейности не надхвърлят средно някой от определените в член 2 от настоящия регламент прагове, подлежат, поради своето ограничено значение за вътрешния пазар, на лицензиране и надзор от страна на компетентен орган на държава членка, както е определено в член 4, параграф 1, точка 26 от Директива 2014/65/ЕС. Когато един и същ оператор управлява повече от един ОМП или ОМД, дерогацията се прилага само ако дейностите на нито един от тези ОМП или ОМД не надхвърлят определените в член 2 прагове. 
            
            
               2.За целите на лицензирането оценката на критериите, определени в член 2, се основава на прогнози за бъдещите дейности, предоставени от заявителя. 
            
            
               3.ЕОЦКП ежегодно извършва повторна оценка на значението за вътрешния пазар на дейностите на ОМП или ОМД, посочени в параграф 1, започвайки от годината след първата пълна календарна година след лицензирането. Оценката на критериите по член 2 се основава на данни, които покриват пълната календарна година преди повторната оценка. 
            
            
               4.Когато въз основа на повторната оценка, посочена в параграф 3, през две последователни години вече не са достигнати праговете за дерогация или осъществяване на надзор от страна на ЕОЦКП, промяната в дерогацията или осъществяването на надзора от страна на ЕОЦКП влиза в сила на 1 юни следващата година.
            
            
               Член 2 
               Критерии за определяне на дерогация от надзора на ЕОЦКП
            
            
               1.ОМП или ОМД подлежи на дерогация от надзора на ЕОЦКП, когато: 
            
            
               а)ОМП или ОМД предоставя услуги на или от името на инвестиционни посредници, за които се прилагат изискванията за оповестяване след сключването на сделките по членове 20 и 21 от Регламент (ЕС) № 600/2014 или изискването за докладване по член 26 от посочения регламент, в най-много три различни държави членки, като най-малко 50 % от тези инвестиционни посредници са лицензирани в същата държава членка като ОМП или ОМД; както и
            
            
               б)броят и обемът на сделките, докладвани пред обществеността от ОМП в съответствие с член 20, параграф 1 от Регламент (ЕС) № 600/2014 по отношение на капиталови инструменти, възлиза на по-малко от 0,5 % от общия брой сделки или обем, докладвани от всички ОМП в съответствие с член 20, параграф 1 от същия регламент, и броят и обемът на сделките, докладвани пред обществеността от ОМП в съответствие с член 21, параграф 1 от същия регламент по отношение на некапиталовите инструменти, не възлизат на повече от 0,5 % от общия брой или обем на сделките, докладвани в съответствие с член 21, параграф 1 от същия регламент; както и
            
            
               в)броят на сделките, докладвани от ОМД в съответствие с член 26, параграфи 1 и 7 от Регламент (ЕС) № 600/2014, не възлиза на повече от 0,5 % от общия брой сделки, докладвани от всички ОМД в съответствие с член 26, параграфи 1 и 7 от същия регламент.
            
            
               2.При поискване ОМП или ОМД предоставят на компетентния орган данните, които позволяват да се прецени дали е изпълнен посоченият в параграф 1, буква а) критерий.
            
            
               Член 3 
               Преходни разпоредби
            
            
               За целите на член 1 ЕОЦКП извършва първоначалната оценка на критериите за дерогация, изброени в член 2. Тази първоначална оценка се основава на данни за първите 6 месеца на 2021 г.
            
         
         
            
               Член 4 
               Влизане в сила и дата на прилагане
            
            
               Настоящият регламент влиза в сила на третия ден след публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 17.12.2021 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        ОВ L 173, 12.6.2014 г., стр. 84. 
               
               
                  
                     (2)
                  
                        Регламент (ЕС) 2019/2175 на Европейския парламент и на Съвета от 18 декември 2019 г. за изменение на Регламент (ЕС) № 1093/2010 за създаване на Европейски надзорен орган (Европейски банков орган), Регламент (ЕС) № 1094/2010 за създаване на Европейски надзорен орган (Европейски орган за застраховане и професионално пенсионно осигуряване), Регламент (ЕС) № 1095/2010 за създаване на Европейски надзорен орган (Европейски орган за ценни книжа и пазари), Регламент (ЕС) № 600/2014 относно пазарите на финансови инструменти, Регламент (ЕС) 2016/1011 относно индекси, използвани като бенчмаркове за целите на финансови инструменти и финансови договори или за измерване на резултатите на инвестиционни фондове и Регламент (ЕС) 2015/847 относно информацията, придружаваща преводите на средства (ОВ L 334, 27.12.2019 г., стр. 1).